2006R1934 — SL — 31.12.2011 — 001.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

spremenjena z:





popravljena z:









▼B

▼M1

UREDBA SVETA (ES) št. 1934/2006

z dne 21. decembra 2006

o oblikovanju instrumenta za financiranje sodelovanja z industrializiranimi državami in ozemlji ter drugimi državami in ozemlji z visokim dohodkom ter z državami v razvoju, za katere se uporablja Uredba (ES) št. 1905/2006 Evropskega parlamenta in Sveta, za dejavnosti, ki ne spadajo pod uradno razvojno pomoč

▼C1







SVET EVROPSKE UNIJE JE – ob upoštevanju Pogodbe o ustanovitvi Evropske skupnosti in zlasti člena 181a Pogodbe, ob upoštevanju predloga Komisije, ob upoštevanju mnenja Evropskega parlamenta, ob upoštevanju naslednjega: (1) V preteklem desetletju je Skupnost nenehno krepila svoje dvostranske odnose s številnimi industrializiranimi državami in ozemlji ter drugimi državami in ozemlji z visokim dohodkom v različnih delih sveta, predvsem v severni Ameriki, vzhodni Aziji ter Avstraliji in Oceaniji, prav tako pa tudi v jugovzhodni Aziji in na območju Zaliva. Poleg tega so se ti odnosi razvili, tako da trenutno obsegajo vse širši sklop vsebin in dejavnosti s področja gospodarstva ter drugih področij. (2) V interesu Skupnosti je, da nadalje poglablja odnose z industrializiranimi državami in ozemlji, ki imajo pogosto podobne politične, gospodarske in institucionalne strukture in vrednote ter so pomembni dvostranski politični in trgovinski partnerji, poleg tega pa so tudi akterji v večstranskih forumih in v politiki svetovnega reda. To je pomemben dejavnik v utrjevanju vloge in položaja Evropske unije v svetu, pri krepitvi večstranskih institucij ter spodbujanju ravnovesja in razvoja svetovne ekonomije in mednarodnega sistema. (3) Evropska unija ter industrializirane države in ozemlja ter druge države in ozemlja z visokim dohodkom so se dogovorili, da bodo krepili medsebojne odnose in sodelovali na področjih v skupnem interesu prek dvostranskih instrumentov, kot so sporazumi, deklaracije, akcijski načrti in drugi podobni dokumenti. (4) V skladu z načeli, določenimi v teh dvostranskih instrumentih, Skupnost izvaja politiko sodelovanja, katere namen je ustvariti okolje, naklonjeno uveljavljanju in razvijanju odnosov s temi državami in ozemlji. Dejavnosti sodelovanja bodo prispevale h krepitvi evropske prisotnosti in prepoznavnosti v teh državah ter spodbujale gospodarske, trgovinske, akademske, kulturne in druge izmenjave ter medsebojne vplive najrazličnejših akterjev z obeh strani. (5) Evropska unija temelji na načelih demokracije, pravne države, dobrega upravljanja ter spoštovanja človekovih pravic in temeljnih svoboščin. Ukrepanje Skupnosti v skladu s to uredbo bi moralo s pomočjo dialoga in sodelovanja prispevati k splošnemu cilju razvoja in utrjevanja teh načel v partnerskih državah ter regijah. (6) Spodbujanje raznolikih dvostranskih pobud za sodelovanje z industrializiranimi državami in ozemlji ter drugimi državami in ozemlji z visokim dohodkom v okviru enega samega instrumenta bo omogočilo ekonomijo obsega, učinke sinergije, večjo učinkovitost in prepoznavnost ukrepov Skupnosti. (7) Da bi dosegli cilje te uredbe, bi bilo treba uporabiti diferenciran pristop in oblikovati sodelovanje s partnerskimi državami ob upoštevanju njihovih gospodarskih, družbenih in političnih razmer ter posebnih interesov, strategij in prednostnih nalog Skupnosti. (8) Zaradi te uredbe bi bilo treba razveljaviti Uredbo Sveta (ES) št. 382/2001 z dne 26. februarja 2001 o izvajanju projektov spodbujanja sodelovanja ter trgovinskih odnosov med Evropsko unijo in industrializiranimi državami Severne Amerike, Daljnega vzhoda, Avstralije in Oceanije ( 1 ). (9) Ker ciljev te uredbe, in sicer spodbuditi okrepljeno sodelovanje med Skupnostjo ter industrializiranimi državami in ozemlji ter drugimi državami in ozemlji z visokim dohodkom, države članice ne morejo zadovoljivo doseči in ker te cilje zaradi obsega in učinkov ukrepov lažje doseže Skupnost, Skupnost lahko sprejme ukrepe v skladu z načelom subsidiarnosti iz člena 5 Pogodbe. Skladno z načelom sorazmernosti iz navedenega člena ta uredba ne prekoračuje okvirov, ki so potrebni za doseganje navedenih ciljev. (10) Ukrepe, potrebne za izvajanje te uredbe, bi bilo treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil ( 2 ) – ob upoštevanju naslednjega: SPREJEL NASLEDNJO UREDBO:







▼M1

Člen 1

Cilj

1. Za namene te uredbe „industrializirane države in ozemlja ter druge države in ozemlja z visokim dohodkom“ zajemajo države in ozemlja, naštete v Prilogi I k tej uredbi, „države v razvoju“ pa zajemajo države, za katere se uporablja Uredba (ES) št. 1905/2006 Evropskega parlamenta in Sveta z dne 18. decembra 2006 o vzpostavitvi instrumenta za financiranje razvojnega sodelovanja ( 3 ), naštete v Prilogi II k tej uredbi. V nadaljnjem besedilu se skupaj imenujejo: partnerske države.

Financiranje Unije v skladu s to uredbo podpira gospodarsko, finančno, tehnično, kulturno in akademsko sodelovanje s partnerskimi državami na področjih, določenih v členu 4, ki sodijo v njene pristojnosti. Ta uredba je namenjena financiranju ukrepov, ki načeloma ne izpolnjujejo meril za uradno razvojno pomoč (v nadaljnjem besedilu: merila ODA), kot jih je določil Odbor za razvojno pomoč Organizacije za ekonomsko sodelovanje in razvoj (OECD/DAC).

2. Najpomembnejši cilj sodelovanja s partnerskimi državami je predvideti ustrezen odziv na potrebo po krepitvi vezi ter poglobiti medsebojne stike na dvostranski, regionalni ali večstranski osnovi, da bi ustvarili ugodnejše razmere za razvoj odnosov med Unijo in partnerskimi državami v skladu z vodilnimi načeli za zunanje delovanje Unije, kakor je določeno v Pogodbah. Pri tem gre med drugim za spodbujanje demokracije, spoštovanje človekovih pravic in temeljnih svoboščin, pravne države, ter tudi spodbujanje dostojnega dela, dobrega upravljanja in ohranjanja okolja, z namenom prispevati k napredku in procesu trajnostnega razvoja v partnerskih državah.

Člen 2

Področje uporabe

1. Sodelovanje je namenjeno povezovanju s partnerskimi državami, da bi okrepili dialog in zbliževanje, si delili in spodbujali podobne politične, gospodarske in institucionalne strukture in vrednote. Unija si prizadeva tudi za poglobljeno sodelovanje in izmenjave z uveljavljenimi oziroma čedalje pomembnejšimi dvostranskimi partnerji in akterji v večstranskih forumih in v politiki svetovnega reda. Sodelovanje zajema tudi partnerje, s katerimi ima Unija strateške interese za spodbujanje povezav in svojih vrednot, določenih v Pogodbah.

2. Komisija lahko v ustrezno utemeljenih primerih in z namenom zagotavljanja skladnosti in učinkovitosti financiranja Unije ter spodbujanja regionalnega sodelovanja pri sprejemanju letnih akcijskih programov iz člena 6 določi, da so do financiranja ukrepov iz te uredbe upravičene tudi države, ki niso naštete v prilogah, če je projekt ali program, ki se bo izvajal, regionalnega ali čezmejnega značaja. To se določi v večletnih programih sodelovanja iz člena 5.

3. Komisija spremeni seznama iz prilog I in II v skladu z rednimi pregledi seznama držav v razvoju v okviru OECD/DAC in o tem obvesti Evropski parlament in Svet.

4. Kjer je ustrezno, se v zvezi s financiranjem Unije v skladu s to uredbo posebna pozornost nameni spoštovanju poglavitnih delovnih standardov Mednarodne organizacije dela (MOD) s strani partnerskih držav in njihovim prizadevanjem za zmanjšanje emisij toplogrednih plinov.

5. V zvezi z državami, naštetimi v Prilogi II k tej uredbi, se strogo spoštuje usklajenost politike z ukrepi, financiranimi v skladu z Uredbo (ES) št. 1905/2006 in Uredbo (ES) št. 1337/2008 Evropskega parlamenta in Sveta z dne 16. decembra 2008 o ustanovitvi instrumenta za hitro odzivanje na hitro naraščajoče cen hrane v državah v razvoju ( 4 ).

Člen 3

Splošna načela

1. Unija temelji na načelih svobode, demokracije, spoštovanja človekovih pravic in temeljnih svoboščin ter pravne države in skuša z dialogom ter s sodelovanjem spodbujati, razvijati in utrditi zavezanost partnerskih držav tem načelom.

2. Pri izvajanju te uredbe se, če je to primerno, uporabi diferenciran pristop za oblikovanje sodelovanja s partnerskimi državami, da se upošteva njihove gospodarske, družbene in politične razmere ter posebne interese, strategije in prednostne naloge Unije.

3. Ukrepi, ki se financirajo v okviru te uredbe, morajo biti skladni z njo in zajemati področja sodelovanja, določena predvsem v instrumentih, sporazumih, deklaracijah in akcijskih načrtih, ki so jih skupaj sprejele Unija in partnerske države, kakor tudi področja, povezana s posebnimi interesi in prednostnimi nalogami Unije.

4. Unija si pri ukrepih, ki se financirajo v okviru te uredbe, prizadeva zagotoviti skladnost z drugimi področji zunanjepolitičnega delovanja in drugimi zadevnimi politikami Unije, zlasti z razvojnim sodelovanjem. Ta usklajenost se zagotavlja z oblikovanjem politik, strateškim načrtovanjem ter pripravo in izvajanjem ukrepov.

5. Ukrepi, ki se financirajo v okviru te uredbe, dopolnjujejo in prispevajo dodano vrednost prizadevanjem držav članic in javnih organov Unije na področju trgovinskih odnosov ter kulturnih, akademskih in znanstvenih izmenjav.

6. Komisija obvešča Evropski parlament in z njim redno izmenjuje mnenja.

Člen 4

Področja sodelovanja

Financiranje Unije podpira ukrepe sodelovanja v skladu s členom 1 ter je usklajeno s splošnim namenom, področjem uporabe, cilji in splošnimi načeli te uredbe. Financiranje Unije zajema ukrepe, ki načeloma ne izpolnjujejo meril ODA in ki lahko vključujejo regionalno razsežnost na naslednjih področjih sodelovanja:

1. spodbujanje sodelovanja, partnerstev in skupnih podjetij med gospodarskimi, socialnimi, kulturnimi, akademskimi in znanstvenimi akterji v Uniji in partnerskih državah;

2. pospeševanje dvostranske trgovine, investicijskih tokov in gospodarskih partnerstev s posebnim poudarkom na malih in srednje velikih podjetjih;

3. spodbujanje dialoga med političnimi, gospodarskimi, socialnimi in kulturnimi akterji ter drugimi nevladnimi organizacijami v ustreznih sektorjih v Uniji in partnerskih državah;

4. spodbujanje neposrednih povezav med posamezniki, programov izobraževanja in usposabljanja ter intelektualnih izmenjav, kakor tudi krepitev medsebojnega razumevanja med kulturami, zlasti na ravni družine, vključno z ukrepi za zagotavljanje in povečanje sodelovanja Unije v programu Erasmus Mundus ter udeležbe na evropskih izobraževalnih sejmih;

5. spodbujanje projektov sodelovanja na področjih, kot so raziskave, znanost in tehnologija, šport in kultura, energija (zlasti iz obnovljivih virov), promet, okoljska vprašanja (vključno s podnebnimi spremembami), carina, finance, pravna vprašanja in vprašanja človekovih pravic, ter v preostalih zadevah, ki so v skupnem interesu Unije in partnerskih držav;

6. izboljšanje ozaveščenosti o Uniji, njenega razumevanja ter njene prepoznavnosti v partnerskih državah;

7. podpora posebnim pobudam, vključno z raziskovalnim delom, študijami, pilotnimi programi ali skupnimi projekti, namenjenimi učinkovitemu in prožnemu odzivanju na cilje sodelovanja, ki izhajajo iz razvojnega procesa dvostranskih odnosov Unije s partnerskimi državami oziroma ki so namenjeni spodbujanju nadaljnjega poglabljanja in razširitve odnosov s temi državami.

▼C1

Člen 5

Programiranje in dodeljevanje sredstev

1. Ukrepi za spodbujanje sodelovanja v skladu s to uredbo se izvajajo v okviru večletnih programov sodelovanja, ki zajemajo sodelovanje z vsemi ali izbranimi partnerskimi državami. Komisija pripravi večletne programe sodelovanja ter določi njihovo področje uporabe.

▼M1

2. Večletni programi sodelovanja zajemajo obdobje, ki ni daljše od obdobja veljavnosti te uredbe. V njih se določijo posebni interesi in posebne prednostne naloge Unije, splošni cilji ter pričakovani rezultati. Zlasti v zvezi s programom Erasmus Mundus si je treba v programih prizadevati za čim bolj uravnoteženo geografsko zastopanost. Prav tako se določijo izbrana področja, ki naj bi jih Unija financirala, ter se navedejo okvirna finančna sredstva iz skladov, in sicer skupna sredstva ter sredstva glede na posamezno prednostno področje in na partnersko državo ali skupino partnerskih držav v zadevnem obdobju. Če je to primerno, se lahko dodelijo v obliki razpona. Večletni programi sodelovanja so po potrebi predmet vmesnih ali priložnostnih pregledov.

▼C1

3. Večletne programe sodelovanja in njihove preglede sprejme Komisija v skladu s postopkom iz člena 15(2).

▼M1

Člen 5a

Strateški interesi Unije, njeni splošni cilji, prednostna področja financiranja in pričakovani rezultati sodelovanja s partnerskimi državami iz Priloge II

Večletni programi sodelovanja iz člena 5 s partnerskimi državami iz Priloge II temeljijo na naslednjih splošnih ciljih, prednostnih področjih in pričakovanih rezultatih, kot sledi:

1. Javna diplomacija in ozaveščanje s ciljem: — spodbujati široko poznavanje in prepoznavnost Unije, — razširjati stališča Unije o pomembnih vprašanjih politike ter vrednote demokracije, spoštovanja človekovih pravic in temeljnih svoboščin, za katere se zavzema Unija, — spodbujati razmišljanje in razpravljanje o Uniji in njenih politikah ter o odnosih Unije s partnerskimi državami iz Priloge II, — razvijati nove pristope, s katerimi bi spodbujali pozitivne, učinkovite odnose z državami, ki slabo poznajo Unijo ali ne vedo nič o njej. Dejavnosti za uresničevanje teh ciljev bi morale izboljšati pojmovanje Unije in okrepiti medsebojno razumevanje Unije in partnerskih držav iz Priloge II, kar bi pozitivno vplivalo na gospodarske in politične odnose med Unijo in njenimi partnerji.

2. Gospodarsko partnerstvo in poslovno sodelovanje s ciljem: — pospeševati dostop družb iz Unije na trg, zlasti s podpornimi programi (tudi z ustrezno zakonodajno podporo v zvezi s trgovinskimi ovirami), oblikovanimi na podlagi že uveljavljenih programov poslovnega sodelovanja. Ti programi bi morali, kadar je to mogoče, dopolnjevati obstoječe podporne ukrepe. Ti programi bi morali ustvarjati konkretne možnosti za boljše poslovno in znanstveno sodelovanje, večje prihodke in naložbe na ciljnih področjih ter močnejše trgovinske tokove s partnerskimi državami iz Priloge II. Ta prizadevanja ustrezajo širši strategiji Komisije za razvoj konkurenčnosti Unije na svetovnih trgih in drugim politikam Unije do določenih regij in držav ter jih dopolnjujejo. Sredstva so usmerjena v države, v katerih lahko posredovanja povečajo sodelovanje družb iz Unije. Veliko pozornosti se namenja malim in srednjim podjetjem iz Unije, ki se želijo vključiti na azijski, latinsko-ameriški, bližnjevzhodni in južnoafriški trg. Sredstva so po potrebi usmerjena na države, ki spoštujejo poglavitne delovne standarde MOD in prispevajo k svetovnim prizadevanjem za zmanjšanje emisij toplogrednih plinov.

3. Neposredne medčloveške povezave s ciljem: — podpirati visoko-kakovostna partnerstva med visokošolskimi ustanovami v Uniji in tretjih državah, ki bi bila podlaga za strukturirano sodelovanje, izmenjave in mobilnost na vseh ravneh visokošolskega izobraževanja (Akcija 2 – SKLOP 2: partnerstva z državami in ozemlji, ki jih pokriva instrument za industrijsko razvite države) v okviru akcije 2 programa Erasmus Mundus II, — dopolniti štipendije v okviru akcije 2 programa Erasmus Mundus, ki se financirajo prek instrumenta za financiranje razvojnega sodelovanja (Akcija 2 – SKLOP 1: partnerstva z državami, ki jih pokrivajo Evropski instrument sosedstva in partnerstva, instrument za financiranje razvojnega sodelovanja, Evropski razvojni sklad in instrument za predpristopno pomoč (nekdanje področje zunanjega sodelovanja)), in sicer s spodbujanjem mobilnosti študentov in profesorjev iz Unije v tretje države, — spodbujati – skupaj s civilno družbo v vseh njenih pomenih – boljše poznavanje Unije kot takšne ter njenih stališč glede svetovnih vprašanj in boljše razumevanje gospodarskih, družbenih in političnih procesov povezovanja, in tako dopolnjevati formalne odnose Unije z vladami, — spodbujati sodelovanje, partnerstva in skupne projekte med gospodarskimi, socialnimi, kulturnimi, akademskimi in znanstvenimi akterji v Uniji in partnerskih državah.

S temi dejavnostmi bi morale biti skupne koristi sodelovanja na področju izobraževanja, kulture in civilne družbe laže dosegljive. To bo mogoče doseči z izboljšanjem kakovosti ponujenega izobraževanja in obvladovanjem skupnih izzivov razvijajočih se družb, temelječih na znanju. Opravljene dejavnosti bi morale dodati vrednost medsebojnemu bogatenju z idejami, znanjem, raziskovalnimi in tehnološkimi rezultati, pridobljenimi v izmenjavah akademikov in strokovnjakov, zlasti s partnerskimi državami, katerih visokošolski sistemi so primerljivi s sistemi v Uniji.

▼C1

Člen 6

Izvajanje

▼M1

1. Komisija sprejme letne akcijske programe na podlagi večletnih programov sodelovanja iz člena 5 in jih sočasno posreduje Evropskemu parlamentu in Svetu.

▼C1

2. V letnih akcijskih programih se za vse ali le za nekatere partnerske države opredelijo zastavljeni cilji, področja posredovanja, pričakovani rezultati, postopki upravljanja, pa tudi skupni znesek načrtovanega financiranja. Vsebujejo opis ukrepov, ki se financirajo, podatke o finančnih zneskih, dodeljenih za posamezen ukrep, in okvirni časovni razpored njihovega izvajanja.

3. Letne akcijske programe sprejme Komisija v skladu s postopkom iz člena 15(2). Tega postopka pa ni treba uporabiti za spremembe akcijskih programov, kot so tehnične prilagoditve, podaljšanje obdobja izvajanja, prerazporeditev sredstev med načrtovanimi ukrepi znotraj predvidenega proračuna ter povečanje ali zmanjšanje proračuna za manj kot 20 % začetnega proračuna, če so takšne spremembe skladne z začetnimi cilji, določenimi v akcijskih programih.

Člen 7

Upravičenost

◄

1. Do financiranja po tej uredbi v okviru izvajanja akcijskih programov iz člena 6 so upravičeni naslednji subjekti:

(a) naslednji subjekti in telesa v državah članicah in partnerskih državah: (i) javni ali paradržavni organi, lokalni organi in njihovi konzorciji; (ii) družbe, podjetja ter druge zasebne organizacije in gospodarski subjekti; (iii) nevladne organizacije; skupine državljanov in sektorske organizacije, npr. sindikati, predstavniške organizacije ekonomskih in socialnih interesov, potrošniške organizacije, ženske in mladinske organizacije; organizacije za poučevanje in usposabljanje, kulturne, medijske, raziskovalne ter znanstvene organizacije; univerze in druge izobraževalne institucije;

(b) partnerske države ter njihove regije, institucije in decentralizirani organi;

(c) mednarodne organizacije, vključno z regionalnimi organizacijami, kolikor prispevajo k ciljem te uredbe;

(d) fizične osebe držav članic in partnerskih držav ali drugih tretjih držav, kolikor prispevajo k ciljem te uredbe;

▼M1

(e) skupni organi, ki jih ustanovijo partnerske države in regije ter Unija;

(f) institucije in organi Unije, v kolikor izvajajo podporne ukrepe iz člena 9;

▼C1

(g) agencije Evropske unije.

▼M1

2. Ukrepi iz Uredbe Sveta (ES) št. 1257/96 z dne 20. junija 1996 o humanitarni pomoči ( 5 ), Uredbe (ES) št. 1717/2006 Evropskega parlamenta in Sveta z dne 15. novembra 2006 o vzpostavitvi instrumenta za stabilnost ( 6 ), Uredbe (ES) št. 1905/2006, ki so upravičeni do financiranja v skladu z navedenimi uredbami, se ne financirajo v okviru te uredbe.

3. Finančna sredstva Unije v skladu s to uredbo se ne uporabljajo za financiranje nakupa orožja ali streliva ter vojaških ali obrambnih operacij.

▼C1

Člen 8

Oblike financiranja

1. Projekti in programi za sodelovanje se bodo financirali iz splošnega proračuna Evropske unije, bodisi v celoti bodisi v obliki sofinanciranja v povezavi z drugimi viri, kakor je določeno v členu 10.

2. Financiranje izvajanja akcijskih programov ima lahko zlasti naslednje pravne oblike:

(a) sporazumi o donacijah (vključno s štipendijami);

(b) pogodbe o javnih naročilih;

(c) pogodbe o delu;

(d) sporazumi o financiranju.

▼M1

3. Financiranje Unije se načeloma ne uporablja za plačilo davkov, carin ali prispevkov v partnerskih državah.

▼C1

Člen 9

Podporni ukrepi

▼M1

1. Financiranje Unije lahko pokriva odhodke, povezane s pripravo, spremljanjem, nadzorom, revizijo in ocenjevanjem, ki so neposredno potrebni za izvajanje te uredbe in uresničevanje njenih ciljev, kot tudi za vse druge odhodke za upravno ali tehnično pomoč, ki jih utegne imeti Komisija, vključno z njenimi delegacijami v partnerskih državah, pri upravljanju ukrepov, financiranih v okviru te uredbe.

▼C1

2. Ti podporni ukrepi niso nujno zajeti v večletnih programih in se torej lahko financirajo zunaj njihovega področja uporabe.

▼M1

3. Komisija sprejme podporne ukrepe, ki niso zajeti v večletnih programih sodelovanja, in jih sočasno posreduje Evropskemu parlamentu in Svetu.

▼C1

Člen 10

Sofinanciranje

1. Ukrepi so upravičeni do sofinanciranja med drugim z:

(a) državami članicami, njihovimi regionalnimi in lokalnimi organi ter zlasti njihovimi javnimi in paradržavnimi agencijami;

(b) partnerskimi državami in zlasti njihovimi javnimi in paradržavnimi agencijami;

(c) mednarodnimi in regionalnimi organizacijami, vključno z mednarodnimi in regionalnimi finančnimi institucijami;

(d) družbami, podjetji in drugimi zasebnimi organizacijami in gospodarskimi subjekti ter drugimi nedržavnimi akterji;

(e) partnerskimi državami, ki prejemajo sredstva, ter drugimi organi, upravičenimi do financiranja v skladu s členom 7.

2. Pri vzporednem sofinanciranju se projekt ali program razdeli na več jasno opredeljivih operacij, od katerih je vsaka financirana s strani različnih partnerjev, ki zagotavljajo sofinanciranje, tako da je v vsakem trenutku možno identificirati končno uporabo financiranja.

3. Pri skupnem sofinanciranju se celotni stroški projekta ali programa razdelijo med partnerje, ki zagotavljajo sofinanciranje, sredstva pa se združujejo tako, da je za posamezno dejavnost v okviru projekta ali programa nemogoče identificirati vir financiranja.

4. Komisija lahko za namene izvajanja skupnih ukrepov prejme in upravlja sredstva za sofinancirane projekte v imenu teles iz odstavka 1(a), (b) in (c). Takšna sredstva se v skladu s členom 18 Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti ( 7 ) obravnavajo kot namenski prejemki.

Člen 11

Postopki za upravljanje

1. Ukrepi, financirani v okviru te uredbe, se izvajajo v skladu z Uredbo (ES, Euratom) št. 1605/2002 in zlasti v skladu z naslovom IV drugega dela Uredbe.

2. Komisija lahko prenese naloge javnih organov in zlasti naloge v zvezi z izvajanjem proračuna na telesa iz člena 54(2)(a) in (c) Uredbe (ES, Euratom) št. 1605/2002. Na telesa iz člena 54(2)(c) te uredbe se lahko prenese naloge javnih organov, če imajo priznan mednarodni ugled, upoštevajo mednarodno priznane sisteme upravljanja in nadzora ter jih nadzoruje javni organ.

Člen 12

▼M1

Zaščita finančnih interesov Unije

1. Vsakršen sporazum, ki izhaja iz te uredbe, vsebuje določbe, ki v skladu z Uredbo Sveta (ES, Euratom) št. 2988/95 z dne 18. decembra 1995 o zaščiti finančnih interesov Evropskih skupnosti ( 8 ), Uredbo Sveta (Euratom, ES) št. 2185/96 z dne 11. novembra 1996 o pregledih in inšpekcijah na kraju samem, ki jih opravlja Komisija za zaščito finančnih interesov Evropskih skupnosti pred goljufijami in drugimi nepravilnostmi ( 9 ), in Uredbo (ES) št. 1073/1999 Evropskega parlamenta in Sveta z dne 25. maja 1999 o preiskavah, ki jih izvaja Evropski urad za boj proti goljufijam (OLAF) ( 10 ), zagotavljajo zaščito finančnih interesov Unije, zlasti v zvezi z nepravilnostmi, goljufijami, podkupovanjem in drugimi nezakonitimi dejavnostmi.

2. Sporazumi izrecno predvidevajo pravico Komisije in Računskega sodišča do izvajanja revizij, vključno z revizijami dokumentov ali revizijami na kraju samem pri vseh izvajalcih ali podizvajalcih, ki so prejeli sredstva Unije. Komisijo tudi izrecno pooblaščajo za izvajanje pregledov in inšpekcij na kraju samem v skladu z Uredbo (ES, Euratom) št. 2185/96.

▼C1

3. Vsaka pogodba, ki izhaja iz izvajanja sodelovanja, Komisiji in Računskemu sodišču med izvrševanjem pogodb in po njem zagotavlja pravice iz odstavka 2.

▼M1

Člen 13

Ocenjevanje

1. Komisija redno ocenjuje ukrepe in programe, financirane v okviru te uredbe, po potrebi ali na zahtevo Evropskega parlamenta ali Sveta z neodvisnimi zunanjimi ocenjevalnimi poročili, da bi ugotovila, ali so cilji izpolnjeni, ter da bi lahko oblikovala priporočila z namenom izboljšanja prihodnjih operacij. Ti rezultati se kot povratna informacija upoštevajo pri zasnovi programov in dodeljevanju sredstev.

2. Ocenjevalna poročila iz odstavka 1 Komisija predloži v informacijo Evropskemu parlamentu in Svetu.

3. Komisija v fazo ocenjevanja sodelovanja Unije, predvidenega s to uredbo, vključi ustrezne interesne skupine, tudi nedržavne akterje.

Člen 14

Letno poročilo

Komisija preuči napredek pri izvajanju ukrepov, sprejetih v skladu s to uredbo, ter Evropskemu parlamentu in Svetu predloži podrobno letno poročilo o izvajanju te uredbe. Poročilo navaja rezultate izvrševanja proračuna ter predstavi vse financirane ukrepe in programe ter, kolikor je le mogoče, opiše tudi učinke in vplive ukrepov ter programov sodelovanja.

▼C1

Člen 15

Odbor

1. Komisiji pomaga odbor.

2. Pri sklicevanju na ta odstavek se uporabljata člena 4 in 7 Sklepa 1999/468/ES.

Rok iz člena 4(3) Sklepa 1999/468/ES je 30 dni.

3. Odbor sprejme svoj poslovnik.

▼M1

Člen 16

Finančne določbe

Referenčni finančni znesek za izvajanje te uredbe za obdobje od leta 2007 do 2013 je 172 milijonov EUR za države, naštete v Prilogi I, in 176 milijonov EUR za države, naštete v Prilogi II. Proračunski organ odobri letna sredstva v mejah finančnega okvira.

▼C1

Člen 17

Razveljavitev

1. Uredba (ES) št. 382/2001 se razveljavi na tistega izmed naslednjih datumov, ki nastopi kasneje:

— 1. januar 2007,

— datum začetka veljavnosti te uredbe.

2. Razveljavljena uredba se še naprej uporablja za pravne akte in obveznosti iz proračunskih let pred letom 2007. Vsako sklicevanje na razveljavljeno uredbo se šteje za sklicevanje na to uredbo.

Člen 18

Pregled

Komisija najkasneje do 31. decembra 2010 Evropskemu parlamentu in Svetu predloži poročilo o oceni izvajanja te uredbe v prvih treh letih, po potrebi skupaj z zakonodajnim predlogom za potrebne spremembe.

Člen 19

Začetek veljavnosti

Ta uredba začne veljati dan po objavi v Uradnem listu Evropske unije.

Uporablja se od 1. januarja 2007 do 31. decembra 2013.

Ta uredba je v celoti zavezujoča in se neposredno uporablja v vseh državah članicah.









▼M1

PRILOGA I

Seznam industrializiranih držav in ozemelj ter drugih držav in ozemelj z visokim dohodkom, ki jih zajema ta uredba

▼C1

(1) Avstralija

(2) Bahrajn

(3) Brunej

(4) Kanada

(5) Kitajski Tajpej ( 11 )

(6) Hongkong

(7) Japonska

(8) Republika Koreja

(9) Kuvajt

(10) Macao

(11) Nova Zelandija

(12) Oman

(13) Katar

(14) Saudova Arabija

(15) Singapur

(16) Združeni arabski emirati

(17) Združene države

▼M1









PRILOGA II

Seznam držav v razvoju, ki jih zajema ta uredba

Latinska Amerika

1. Argentina

2. Bolivija

3. Brazilija

4. Čile

5. Kolumbija

6. Kostarika

7. Kuba

8. Ekvador

9. Salvador

10. Gvatemala

11. Honduras

12. Mehika

13. Nikaragva

14. Panama

15. Paragvaj

16. Peru

17. Urugvaj

18. Venezuela

Azija

19. Afganistan

20. Bangladeš

21. Butan

22. Burma/Mjanmar

23. Kambodža

24. Kitajska

25. Indija

26. Indonezija

27. Demokratična ljudska republika Koreja

28. Laos

29. Malezija

30. Maldivi

31. Mongolija

32. Nepal

33. Pakistan

34. Filipini

35. Šrilanka

36. Tajska

37. Vietnam

Osrednja Azija

38. Kazahstan

39. Kirgiška republika

40. Tadžikistan

41. Turkmenistan

42. Uzbekistan

Bližnji vzhod

43. Iran

44. Irak

45. Jemen

Južna Afrika

46. Južna Afrika.









PRILOGA III

Finančna sredstva iz skladov za sodelovanje z državami iz Priloge II

V razpredelnici je prikazana razporeditev sredstev po prednostnih področjih za sodelovanje z državami partnericami iz Priloge II za obdobje 2011–2013







Prednostno področje Javna diplomacija in ozaveščanje najmanj 5 % Spodbujanje gospodarskega partnerstva in poslovnega sodelovanja najmanj 50 % Neposredne medčloveške povezave najmanj 20 % Nedodeljena rezerva in upravni stroški največ 10 %